ทองคำปิดร่วง 13.60 ดอลล์
สัญญาทองคำตลาดนิวยอร์กปิดร่วงลงอย่างหนัก นักลงทุน วิตกเงินเฟ้อ,เศรษฐกิจชะลอตัว
14 มิ.ย. 2554

สัญญาทองคำตลาดนิวยอร์กปิดร่วงลงอย่างหนัก นักลงทุน วิตกเงินเฟ้อ,เศรษฐกิจชะลอตัว
สัญญาทองคำตลาด COMEX (Commodity Exchange) ส่งมอบเดือนส.ค.ร่วงลง 13.60 ดอลลาร์ หรือ 0.89% ปิดที่ 1,515.60 ดอลลาร์/ออนซ์ หลังจากเคลื่อนตัวในช่วง 1,511.40-1,533.90 ดอลลาร์
สัญญาโลหะเงินส่งมอบเดือนก.ค.ร่วงลง 1.590 ดอลลาร์ ปิดที่ 34.737 ดอลลาร์/ออนซ์ และสัญญาโลหะทองแดงส่งมอบเดือนก.ค.ปรับตัวลง 2.15 เซนต์ ปิดที่ 4.0345 ดอลลาร์/ปอนด์
ส่วนสัญญาพลาตินัมส่งมอบเดือนก.ค.ดิ่งลง 26.20 ดอลลาร์ ปิดที่ 1,806.80 ดอลลาร์/ออนซ์ และสัญญาพัลลาเดียมส่งมอบเดือนก.ย.ร่วงลง 16.95 ดอลลาร์ ปิดที่ 800.35 ดอลลาร์/ออนซ์
นักวิเคราะห์กล่าวว่า โดยปกติแล้วนักลงทุนมักจะเข้าซื้อสัญญาทองคำเมื่อมีความวิตกกังวลเรื่องปัญหาเงินเฟ้อและการชะลอตัวของเศรษฐกิจ แต่นักลงทุนมีความวิตกกังวลเกี่ยวกับปัญหาดังกล่าวมากเกินไป จึงทำให้เทขายสัญญาทองคำออกมาเมื่อคืนนี้
ไมค์ ดาลีย์ นักวิเคราะห์ด้านทองคำจากบริษัท PFGBest กล่าวว่า ความวิตกกังวลที่ว่าธนาคารกลางจีนจะปรับขึ้นอัตราดอกเบี้ยยังเป็นอีกปัจจัยที่ทำให้บรรยากาศการซื้อขายในตลาดทองคำซบเซาลงเมื่อคืนนี้ นอกจากนี้ นักลงทุนยังจับตาดูข้อมูลเศรษฐกิจของจีนในสัปดาห์นี้ รวมถึงดัชนีซีพีไอ ดัชนีพีพีไอ ยอดค้าปลีก และผลผลิตภาคอุตสาหกรรม